Bloukraanvoël

Die bloukraanvoël is 'n skaars, endemiese, bedreigde standvoël en ook Suid-Afrika se nasionale voël.

 Identifikasie 
duimnael|links|Eiers van die bloukraanvoël
duimnael|links|'n Groep bloukraanvoëls in die Nasionale Bontebokpark in Suid-Afrika
Die bloukraanvoël is 'n grondlopende, eiesoortige blougrys voël met lang pote, 'n dik kop met 'n wit kroon, 'n pienk bek en lang vlerkpluime wat soos 'n stert lyk en feitlik tot op die grond strek. Die pluime ontbreek by jonges.

 Habitat 
Bloukraanvoëls hou in pare of swerms in die Karoo, heuwelagtige grasveld, klam valleie, landerye en langs mere op soek na saad en insekte. Hulle verkies taamlik hoogliggende streke en swerf rond wanneer hulle nie nes maak nie.

 Verspreiding 
Van die 15 verskillende kraanvoëls is die bloukraanvoël die ylste versprei. Alhoewel hulle in hulle historiese gebiede algemeen voorgekom het, en die bevolking tussen 10 000 en 20 000 was, is daar 'n skielike afname in hulle getalle sedert 1980, en tans word hulle deur die IUBN as 'n kwesbare spesie geklassifiseer.

Die afgelope twee dekades het die bloukraanvoël in die Oos-Kaap, Lesotho en Eswatini hoofsaaklik verdwyn. Die bevolking in die Noord-Vrystaat, KwaZulu-Natal, Limpopo, Gauteng, Mpumalanga en die Noordwesprovinsie het met tot 90% afgeneem. Die meerderheid van die oorblywende bevolking kom voor in die oostelike en suidelike dele van Suid-Afrika, met 'n klein afgesonderde groepie by die Etoshapan in die noorde van Namibië. Soms word afgesonderde broeipare in die buurlande, Namibië, Botswana, Zimbabwe en Mosambiek, aangetref.

Die hoofoorsaak vir die drastiese afname van bloukraanvoëlgetalle in Suid-Afrika word toegeskryf aan die land se bevolkingsgroei, die aanplanting van plantasies op grasvelde, die gebruik van gifstowwe in landbou en die gebruik of misbruik van gifstowwe wat vir ander spesies uitgesit word.

Die Suid-Afrikaanse regering beskerm die bloukraanvoël deur wetgewing. Ander bewaringsmetodes word ook aangewend, soos opleiding, navorsing, omgewingsbestuur en die werwing van hulp deur privaatgrondeienaars.

 Geluid 
Die bloukraanvoël uiter 'n harde, ratelende, nasale "krraaaarrrk".

 Ander name 
 Engels: Blue crane, Stanley crane of Paradise crane.
 Nederlands: Paradijskraanvogel
 Wetenskaplike klassifikasie: Grus paradisea (voor 2010, Anthropoides paradiseus)

 Sien ook 
 Alfabetiese lys van Suid-Afrikaanse voëls
 Lys van Suid-Afrikaanse voëls (gegroepeer)
 Lys van Suider-Afrikaanse voëls volgens wetenskaplike name
 Lys van Nasionale Simbole van Suid-Afrika

 Bronne 
 Bloukraanvoël in die kollig. In: Conserva. Departement van Omgewingsake. Deel 8, nr. 3, Mei/Junie 1993. ISSN 0258-3313
 Sasol Voëls van Suider-Afrika. Struik Nature. Vierde Uitgawe 2011. 
 Newman se Voëls van Suider-Afrika, 

 Verwysings 

 Eksterne skakels 

 International Crane Foundation's Blue Crane webwerf 

Kategorie:Kraanvoëls
Kategorie:Nasionale simbole van Suid-Afrika